Fatih Akın

**Fatih Akın** (* 25. August 1973 in Hamborg) is en düütschen Filmspeelbaas, Dreihbookschriever, Schauspeler un Filmproduzent mit töörksche Afstammen. 

## Leven un Loopbahn
Fatih Akın is en Söhn vun töörksche Inwannerers. Sien Vadder Enver stmmt ut de Provinz Trabzon un keem 1966 na Düütschland. Sien Mudder keem dree Johren later na. Boren un opwossen is Akın in Hamborg-Altno, woneem he op dat Gymnasium Allee güng.

Tietwies weer Akın Liddmaat in en Jöögdbande. Al in sien Schooltiet hett he Kortgeschichten un korte Dreihböker schreven. Mit en Super-8-Kamera ünnernöhm he eerste Versöken mit de Filmeree un weer later denn Liddmaat bi en Off-Theatergrupp an’t Hambörger Thalia Theater.

In’t Johr 1993 füng Akın as Uthülp vör un achter de Filmkulissen bi de *Wüste Filmproduktion* vun de Hambörger Produzenten Stefan Schubert un Ralph Schwingel an. BUtendem arbeit he jümmer mehr ok as Schriever, Speelbaas un Schauspeler. Na sien Abitur hett he vun 1994 bit 2000 dat Studium *Visuelle Kommunikatschoon* an de  Hoochschool för billen Künst Hamborg (HfbK) afsloten. Ut sien Tosamenarbeit mit Schwingel kemen de Kortfilmen *[[Sensin]]* (1995) un *[[Getürkt]]* (1996) tostannen. As Speelfilmspeelbaas füng he 1998 mit *Kurz und schmerzlos* an, dorna kemee *Im  Juli.* (2000) un *Solino* (2002), in de he jeedmol Moritz Bleibtreu as Hööftdorsteller harr.

Tosamen mit Andreas Thiel un Klaus Maeck grünn Akın 2004 de Produkschoonsfirma *corazón international*. In’t sülve Johr hett he den Film *Gegen die Wand* dreiht, den eersten Deel vun en plaante Trilogie över de Leef, den Dood un den Düvel. För den Film is he bi de Berlinale 2004 uttekent worrn as ok mit den Düütschen Filmpries un den Europääschen Filmpries. Bito verfilm he dat Leed *Die alten bösen Lieder* vun Heinrich Heine as düütschen Bidrag för den Film *Europäische Visionen* vun Lars von Trier. 2005 weer Akın in de Jury vun de Filmfestspelen vun Cannes inlaadt.

In’t Wintersemester 2005/06 kreeg Akın en Lehropdrag an de Hoochschool för billen Künst Hamborg. Dat glieke Johr hett he sien eersten langen Dokumentarfilm *Crossing The Bridge – The Sound of Istanbul*, in de he över de velen verschedenen Musikrichten vun Istanbul berichten de. 2007 weer he Liddmaat vun de Fre’e Akademie vun de Künsten in Hamborg. In dat glieke Johr hett Akın mit *Auf der anderen Seite* den tweeten Deel vun sien „Leef, Dood un Düvel“-Trilogie rutbröcht. Dat Drama harr sien Premiere in Cannes.

As he an *Auf der anderen Seite* arbeithett, füng Akın mit en dokumentaarsch Langtietprojekt an ünner den Titel *Müll im Garten Eden*. Dorbi geiht dat üm en plaante Mülldeponie in Çamburnu, woneem sien Grootöllern herkamt. De Film weer 2012 in Cannes bi en Sünnervörstellung to’n eertsen mol wiest.

Akın wahnt in Hamborg-Ottensen un is verheiraat mit de Düütsch-Mexikanerscher Monique Akın, mit de he twee Kinner hett. Siet 2009 ünnerstütt Akın mit annere Frünnen den Verein *Soul kids*. Wegen de Polizeigewalt un de Medienzensur in de Republiek Törkie bi de Protesten in de Törkie 2013 schreev Akın en apenen Breef an den töörkschen Staatspräsident Gül un hett en Initiatiev vun Kulturmakers ünnerstütt, de sik an Angela Merkel un annere europääsche Politikers wennen de,  dat se sik för en Enn vun de Gewalt gegen de töörkschen Inwahners insetten schülln.

## Filmografie (Utwahl)

## Utteken

Fatih Akın is för sien Wark bit hüüt (Stand April 2014) över föfftig mol för Filmpriesen vörslahn wesen, un weer mit mehr as dörtig dorvun uttekent. Ünner annern weer he uttkent mit:
* 1997: den *Golden Plaque* vun’t *[[Chicago International Film Festival]]* för *Getürkt*
* 1999: den *[[Bayerisch Filmpries]]* in de Kategorie *Best Nee Speelbaas* för *Kurz und schmerzlos*
* 2001: den *[[Adolf-Grimme-Pries]]* in de Kategorie *Fiction/Ünnerhollen* för *Kurz und schmerzlos*
* 2004: den *[[Düütsch Filmpries|Düütschen Filmpries]]* in de Kategorie *Best Speelbaas* för *Gegen die Wand*
* 2004: den *[[Golden Boor]]* vun de *[[Internatschonale Filmfestspelen Berlin]]* för *Gegen die Wand*
* 2005: den *[[Bodil Award]]* in de Kategorie *Best Nich-amerikaansch Film* för *Gegen die Wand*
* 2007: den *[[Europääsch Filmpries|Europääschen Filmpries]]* in de Kategorie *Best Dreihbook* för *Auf der anderen Seite*
* 2007: den *Pries för’t Beste Dreihbook* bi de *[[Internatschonale Filmfestspelen vun Cannes]]* för *Auf der anderen Seite*
* 2008: den *[[Bayerisch Filmpries|Bayerischen Filmpries]]* in de Kategorie *Best Speelbaas* för *Auf der anderen Seite*
* 2008: den *[[Düütsch Filmpries|Düütschen Filmpries]]* in de Kategorie *Best Speelbaas* för *Auf der anderen Seite*
* 2008: den *[[Düütsch Filmpries|Düütschen Filmpries]]* in de Kategorie *Best Dreihbook* för *Auf der anderen Seite*
* 2011: den *Ehrenpries* vun’t *[[Filmfestival Törkie/Düütschland]]*

## Publikatschoon
**Soul Kitchen: Drehbuch von Fatih Akın* , rutgeven vun Mette Hermann un Merete Vonsbaek, mit en Nawoort vun Oliver Möbert. Tyskforlaget, Däänmark, 2012, ISBN 87-90755-75-8; ISBN 978-8790755-751.
* *Im Clinch. Die Geschichte meiner Filme.* Rutgeven vun Volker Behrens un Michael Töteberg. Rowohlt, Reinbek 2011, ISBN 978-3-498-00669-3.

## Kiek ok
* Törkisch-düütsche Filmkunst

## Weblenken

* 
* Literatur vun un över Fatih Akın in’n Katalog vun de Düütschen Natschonalbökeree
* Lange Bio- un Filmografie bi film-zeit.de

## Borns